Document ID: /roh_data/filtered/fineweb-2-filterrobots_roh.jsonl.gz/73582

Far svanir il monument dal naziunalsocialissem a Cuira, u laschar el sco regurdientscha. Qua datti opiniuns differentas. Silvia Hofman (PS), istoricra e commembra dal Cussegl grond, pretenda envers SRF da laschar il crap:
Il crap duai vegnir in memorial per quai temp stgir ch'ins ha er sentì en la Svizra.
Sumegliant vesa quai Tino Schneider (AdC), commember dal parlament da la citad Cuira, ed er istoricher. Cun sia moziun vul el che l'origin dal monument vegnia fatg visibel, lascha dentant avert, co ch'igl è da tractar il lieu sin il santeri Daleu. Impurtant saja che persunas che visitan il santeri sappian per tge che quest monument stat.
Il basegn da lavurar si l'istorgia dal naziunalsocialissem en il Grischun na vesan betg tuts. Per il cusseglier da la citad Rainer Good (PLD) è la chaussa rugalada sch'ins montescha ina tavla d'infurmaziun: «Ins sa uss danunder ch'il crap vegn e tge ch'el muntà. Ins dat in pau memia bler paisa a quai», ha el ditg envers Radio SRF. Malgrà ch'el condemna la regenza naziunalsocialistica, n'ha el betg suttascrit la moziun da Tino Schneider.
Quella è vegnida approvada cun 19 da 21 vuschs en il parlament da Cuira. Cun quai survegn il Cussegl da la citad l'incumbensa da lavurar si scientificamain l'istorgia dal monument.